दानपेटी से रु. चुराने वाले गिरफ्तार
शीतला माता मंदिर में की थी वारदात, चांदनी के पास से पुलिस ने पकड़ा
भास्कर संवाददाता | नेपानगर
नगर के शीतला माता मंदिर की दानपेटी का ताला तोड़कर रविवार रात रुपए चुराने वाले तीन आरोपियों को नेपानगर पुलिस ने गिरफ्तार किया है। बुधवार शाम तीनों को ग्राम चांदनी के पास से संदिग्ध हालत में पकड़ा। उनके पास से दानपेटी और 2300 रुपए बरामद किए। तीनों आरोपी शाहपुर के निवासी हैं। उन पर शाहपुर और लालबाग के मंदिर से दानपेटी चोरी करने के केस भी दर्ज हैं। तीनों को गुरुवार को न्यायालय में पेश किया जाएगा। कार्रवाई में एएसआई किशोरसिंह मोहनिया, आरक्षक विवेक आर्य, आरक्षक अजय मालवीया, सतीश वर्मा आदि शामिल थे।
एएसआई किशोरसिंह मोहनिया ने बताया रविवार रात करीब 11 बजे आरोपी सांईराम पिता जोधाराम, राजा उर्फ राजेश पिता छगन मराठा और संतोष पिता ज्ञानेश्वर ने शीतला माता मंदिर की दानपेटी तोड़कर रुपए चुरा लिए थे। तीनों बुधवार शाम 5 बजे नेपानगर से 5 किमी दूर चांदनी के पास संदिग्ध स्थिति में दिखे। पूछताछ में संदेह पक्का हो गया। थाने लाकर सख्ती से पूछताछ करने पर उन्होंने चोरी करना कबूला।
ट्रेन से आए थे चोरी करने
तीनों आरोपी रविवार रात कामायनी एक्सप्रेस से चोरी करने नेपानगर आए थे। नगर में घूमने के बाद उन्होंने रात में मौका देखकर शीतला माता मंदिर की दानपेटी को तोड़ी और रुपए चुरा लिए। तीनों आरोपी मंदिरों को ही निशाना बनाते हैं। दानपेटी तोड़कर रुपए चुरा लेते हैं।
दान पेटी चोरी के तीन आरोपी गिरफ्तार।
hin_Deva hin_Deva mai_Deva hin_Deva hin_Deva hin_Deva hin_Deva bho_Deva